Chrám svätých Cyrila a Metoda (Krasno selo, Sofia)

Chrám svätých Cyrila a Metoda (bulh. Църква „Свети Свети Кирил и Методий“ – Cărkva „Sveti Sveti Kiril i Metodij“) je chrám Bulharskej pravoslávnej cirkvi z prvej polovice 20. storočia, ktorý sa nachádza sa v meste Sofia v oblasti Sofia v juhozápadnom Bulharsku. Budova má pridelený štatút kultúrnej pamiatky. Chrámový sviatok sa slávi 11. mája. Lokalita Chrám svätých Cyrila a Metoda sa nachádza v meste Sofia v štvrti Krasno selo v rovnomennom rajóne na ulici „Carica Eleonora“ (bulh. улица „Царица Елеонора“, doslova ulica cárovnej Eleonóry) č. 6. Dejiny Staviteľský výbor na výstavbu chrámu bol založený 11. mája 1915. Jeho členmi boli Ivan Gudurov, Ilija Petkov a Georgi Dževizov. Sofijská metropola následne 13. apríla 1920 ustanovila nové zloženie výboru. Za predsedu výboru určila protojereja Minu Lazarova a za členov boli zvolení Georgi Dževizov, Michail Makedonski, Metodij Džerov a Stefan Ivanov. Výstavba chrámu sa začala v roku 1921. 9. apríla 1922 bola ukončená činnosť chrámového staviteľského výboru. Výstavba budovy bola dokončená v priebehu roku 1923. Chrám bol následne vysvätený 21. septembra 1923. Svätiteľom bol sofijský metropolita Stefan. V roku 1930 bol chrám vyzdobený freskami. V roku 1989 bol budove udelený štatút kultúrnej pamiatky. V roku 2002 prebehli na chráme reštauračné práce. Chrám je v súčasnosti (2026) plne funkčným chrámom Bulharskej pravoslávnej cirkvi a konajú sa v ňom pravidelne Božské liturgie. Charakteristika Autorom chrámu je staviteľ Ilija Kovačev. Chrám je postavený ako jednoloďová bazilika. Dĺžka budovy dosahuje 20 metrov, šírka 10 metrov a výška takisto 10 metrov. V chráme sa nachádza jeden prestol, západná časť chrámu je ukončená predsieňou. Strop chrámu je klenutý. Budova je postavená za kameňov, tehál a betónu. Výzdoba interiéru Chrám je vyzdobený freskami. Autormi freskovej výzdoby sú bratia Mandovovi. Autorom drevorezby v chráme je profesor Todor Christov. Z dreva je vyrezávaný ikonostas a vladársky trón. Ikonostas a trón sú zdobené pozlateným bronzom. Štatút a dôvod pamiatkovej ochrany Od roku 1989 je stavba evidovaná ako kultúrna pamiatka pre architektonicko-staviteľskú, ako aj umeleckú hodnotu stavby. Galéria Referencie Iné projekty Commons ponúka multimediálne súbory na tému Chrám svätých Cyrila a Metoda (Krasno selo, Sofia)